BODOLAND रादाब-तामुलपुर, आगष्ट 23 : 27 नं नाग्रीजुलि बियाबनि बेन्दोंसिङाव थानाय कावलि गामि आफादनि गेलेग्रा फोथाराव थांनाय 22 आगस्त 2020 खालाराव बि जे पिनि गेवलां मेलआव गुबुन गुबुन राजखान्थि हानजानिफ्राय बि जे पि हानजायाव आखाय गोरोब फैदों। थांनाय 5 बोसोर आं 27 नं नाग्रिजुलि बियाबनि एम चि एल ए जाबोनायाव बि टि सि सरकारा आंखौ ओनसोलनि जौगानाय खामानि मावनो थाखाय मोजां खाबु होआखैमोन, जायनि थाखाय आं नाग्रीजुलिनि एम चि एल ए जानानै ओनसोलनि जौगानायनि सायाव बांद्राय खामानि मावनो हायाखै मोन, दिनै नोंथांमोननो खोथा होबाय आरो नोंथांमोना साखि जाबाय बेबारनि 2020 इं माइथायनि फैगौ बिसायखथिआव आंखौ देरहाहोयोब्ला नाग्रीजुलि ओनसोलनि जौगानायखौ आद्रा दोननाय जानाय नंलिया होनना बुंथियो दिनैनि बि जे पिनि गेवलां मेलनि गेजेरजों 27 नं नाग्रिजुनि बियाबनि बि जे पिनि बिजाथि धर्म नारायन दास बिथाङा। दास बिथाङा बि पि एफखौ नोजोर होनानै बुंबावोदि फैगौ बिसायख’थियाव बि पि एफ हान्जाखौ हेफाजाब होनानै बि टि सिनि रायजो राजाफोरा भट होयोब्ला फाबखौ रुजुना लानायसो जागोन, मानोना थांनाय 17 बोसोर बि पि एफ हान्जाया सरकार सालायलांनाया सोबख’नाय नासयनाय आरो गाद’बनायजोंनो बोसोर बाबेन लांहोदों। आथिखालाव ओनसोलनि जौगानाय आरो बि टि आर ओनसोलनि हारि माहारिनि गोजोन खौसेथिखौ बि जे पि आसो लाबोनो हागोन, आरो फैगौ गोदान सरकार सालायगोना बि जे पि आनो रोखा जाबाय होननानै बुंथिबावो। बाक्सा जिल्ला बि जे पिनि नेहाथारि राजेस बर’ बिथाङा गावनि बराय बिबुंथियाव बुङोदि मिरु सरकार आरो रायजो सरकारखौ आथिखालाव बि जे पि राजखान्थि हान्जायानो सालायबोगासिनो आरो दाबो बि टि आर ओनसोलाव बि जे पि हान्जायानो सरकार सालायगोना रोखा।